የፀጥታው ምክር ቤት በደቡብ ሱዳን ጥምር ጦር እንዲሰማራ ወሰነ
 የፀጥታው ምክር ቤት በደቡብ ሱዳን ከአከባቢው አገራት የሚውጣጣ ሀይል እንዲሰማራ የቀረበውን የውሳኔ ሀሳብ አፀደቀ።በዩናይትድ ስቴትስ ቀርቦ በፀደቀው የውሳኔ ሀሳብ መሰረት 4 ሺህ ጠንካራ ሀይል በጁባ የሚሰማራ ሲሆን፤ ሰላም ከማስጠበቅ ባለፈ የሰላማዊ ሰዎች ደህንነትን ለመጠበቅ መውሰድ ያለበትን ሁሉ እርምጃ እንዲወስድ ስልጣን ያለው ነው።የአፍሪካ ህብረት እንደገለፀውም ይህ አሁን በደቡብ ሱዳን የሚሰማራው ሀይል ከዚህ ቀደም በዴሞክራሲያዊ ሪፐብሊክ ኮንጎ የኤም 23 አማፂ ሀይልን ለመምታት ከገባው 3 ሺህ የህብረቱ ጦር ከነበረው ሚና ጋር ተመሳሳይ ነው።ሆኖም በደቡብ ሱዳን ሁኔታ አማፂ ሀይል ሳይሆን የአንድነት መንግስቱን የመሰረቱ ተቀናቃኝ ሀይሎች ናቸው ያሉት ሲል ነው ያስረዳው።የደቡብ ሱዳን መንግስት የምክር ቤቱን ውሳኔ ቢቃወምም፥ የፀጥታው ምክር ቤት ጁባ ሀሳቡን ካልተቀበለች የጦር መሳሪያ ማእቀብ እንደሚጣልባት አስጠንቅቋል።አሁን ይሰማራል የተባለው ጦር ከኢትዮጵያ፣ ኬኒያ፣ ሩዋንዳ፣ ሱዳን እና ኡጋንዳ የተውጣጣ ይሆናል።በደቡብ ሱዳን ባለፈው የፈረንጆቹ ወር ላይ በፕሬዚዳንት ሳልቫ ኪር እና የእሳቸው ተቀዳሚ ምክትል ፕሬዚዳንት በነበሩት ሪክ ማቻር ታማኝ ወታደሮች መካከል በተቀሰቀሰ ግጭት በመቶ የሚቆጠሩ ሰዎች መሞታቸው ይታወሳል-(ኤፍ.ቢ.ሲ)።